Diari Oficial de la Generalitat Valenciana


Sumari del DOGV 6901, del 13-11-2012 (2012/10360)

ACORD de 23 d'octubre de 2012, del Consell de la Sindicatura de Comptes, pel qual s'aprova la instrucció relativa a la tramesa a aquesta institució de la informació contractual del sector públic autonòmic.
-------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6901

Data del DOGV
:   13-11-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/10769


Data del document
:   23-10-2012

Organisme emissor
:   Sindicatura de Comptes

Tipus de document
:   Acord

ACORD de 23 d'octubre de 2012, del Consell de la Sindicatura de Comptes, pel qual s'aprova la instrucció relativa a la tramesa a aquesta institució de la informació contractual del sector públic autonòmic. [2012/10840]
L'article 29 del Reial Decret Legislatiu 3/2011, de 14 de novembre, pel qual s'aprova el Text Refós de la Llei de Contractes del Sector Públic, regula la tramesa d'informació contractual als òrgans de control extern, sense perjudici de les facultats d'aquests òrgans per a reclamar les dades, els documents i antecedents que consideren pertinents en relació amb els contractes de qualsevol naturalesa i quantia. Aquestes facultats, en el cas de la Sindicatura de Comptes de la Comunitat Valenciana, són reconegudes en l'article 10 de la seua llei reguladora.
La Sindicatura de Comptes de la Comunitat Valenciana es troba immersa en un procés progressiu d'implantació dels mitjans electrònics, informàtics i telemàtics que coadjuven a aconseguir una major eficàcia en l'exercici de les seues funcions.
Per tant, el Consell de la Sindicatura, fent un pas més en la direcció esmentada i d'acord amb el que preveu l'article 7é.c de la Llei 6/1985, d'11 de maig, de Sindicatura de Comptes, ha considerat necessari regular la tramesa de la informació relativa a l'activitat contractual del sector públic autonòmic.
Per tot això, el Consell de la Sindicatura de Comptes, en l'exercici de les funcions que li atribueix l'article 17.a de la seua llei reguladora, en la seua reunió de 23 d'octubre de 2012, ha aprovat la present instrucció.
Article 1. Objecte
Aquesta instrucció té per objecte regular la informació contractual que hauran de trametre a la Sindicatura de Comptes de la Comunitat Valenciana els òrgans de contractació de les entitats que integren el sector públic autonòmic de la Comunitat Valenciana.
Article 2. Àmbit d'aplicació i informació contractual que caldrà trametre
1. A l'efecte d'aquesta instrucció, formen part del sector públic autonòmic de la Comunitat Valenciana les entitats que s'especifiquen en l'article 2n.1, lletres a i c de la Llei 6/1985, d'11 de maig, de Sindicatura de Comptes.
2. Els titulars dels òrgans de contractació del sector públic autonòmic de la Comunitat Valenciana, o els presidents o els secretaris si són col·legiats, hauran de trametre abans dels tres mesos següents a la formalització del contracte, la informació contractual, i amb aquesta finalitat formalitzaran per Internet el model previst en l'annex d'aquesta instrucció, que figura en l'adreça electrònica , i adjuntaran una còpia certificada en PDF del contracte, sense annexos ni documents complementaris, en els supòsits següents:
a) Contractes d'obres, concessions d'obres públiques, gestió de serveis públics i contractes de col·laboració entre el sector públic i el sector privat, la quantia dels quals no sobrepasse 600.000 euros, IVA exclòs.
b) Contractes de subministraments de quantia superior a 450.000 euros, IVA exclòs.
c) Contractes de serveis i contractes administratius especials de quantia superior a 150.000 euros, IVA exclòs.
d) Si es tracta de contractes mixtos, s'efectuarà la tramesa quan la suma de totes les prestacions supere 150.000 euros, IVA exclòs.
3. Igualment, pel que fa als contractes indicats en l'apartat anterior, es comunicaran en el trimestre següent en què s'hagen produït les incidències que s'especifiquen en el model que figura en l'annex d'aquesta instrucció.
4. S'entendrà per quantia o preu del contracte, a l'efecte d'aquesta instrucció, el seu valor estimat segons l'article 88 del Text Refós de la Llei de Contractes del Sector Públic, IVA exclòs. Així mateix, en els expedients de contractació que han assolit múltiples adjudicataris i, per tant, múltiples contractes per l'existència de lots o prestacions diferenciades, es tindrà en compte l'import agregat de tots els lots integrants de l'expedient per a estimar el valor del contracte.
Article 3. Requeriment d'una altra documentació
Independentment de la informació indicada en el model que figura en l'annex d'aquesta instrucció, la Sindicatura podrà requerir l'enviament de la documentació addicional en relació amb qualsevol contracte formalitzat. Aquest requeriment haurà de ser atès en els termes i els terminis en què s'havien plantejat.
DISPOSICIÓ TRANSITÒRIA
En el termini d'un mes des de l'entrada en vigència d'aquesta instrucció, els òrgans de contractació trametran la informació contractual requerida en l'article 2, incloses les incidències que hi ha hagut, respecte a tots els contractes inclosos en el seu àmbit d'aplicació que hagen sigut formalitzats a partir del primer de gener de 2012.
DISPOSICIONS FINALS
Primera. Desenvolupament i aplicació
Es faculta el síndic major per a dictar actes i adoptar les mesures que considere oportunes per al desenvolupament i l'aplicació del que disposa la present instrucció.
Segona. Entrada en vigència
Aquesta instrucció entrarà en vigència el dia següent de la seua publicació en el Diari Oficial de la Comunitat Valenciana, en relació amb els contractes que es formalitzen a partir d'aquesta data.
València, 23 d'octubre de 2012.- El síndic major: Rafael Vicente Queralt.